En 22-årig mand fra Horsens havde en uheldig nat.

Det har været en begivenhedsrig nat for en 22-årig mand fra Horsens, som onsdag morgen er sigtet for biltyveri og for at være i besiddelse af narko, skriver Horsens Folkeblad.

Klokken 02.25 blev politiet kontaktet af et vagtfirma om, at der var indbrud i et solcenter på Kattesund i Horsens. Da politiet ankom til stedet, fandt de den 22-årige, som forklarede, at han var faldet i søvn i solcentret og at alarmen var gået i gang, da han vågnede.

Den forklaring godtog politiet. Siden begyndte den 22-årige mand at undre sig over, hvor hans bil var blevet af og hans beskrivelse af bilen svarede i høj grad til en stjålet bil, som politiet en times tid tidligere, ved hjælp af automatisk nummerpladegenkendelse, havde spottet. Bilen var siden blevet hentet og returneret til den retmæssige ejer.

Dermed kunne politiet sigte den 22-årige for biltyveri. Men her stoppede afsløringerne ikke. For da politiet efterfølgende undersøgte den 22-årige mand, fandt de 2,1 gram amfetamin på ham, hvilket han også blev sigtet for.

Da den 22-årige efterfølgende bad om at få sin taske, som han havde efterladt i den stjålne bil, kørte politiet tilbage til bilen. Her fandt politiet yderligere 5,25 gram hash og 70 gram amfetamin.

Hvordan den 22-årige forholder sig til sigtelserne, melder historien ikke noget om.